ועדת החינוך והתרבות, כנסת 15, פרוטוקול מספר 532, 2002-10-28 09:00

זבולון אורלב: בוקר טוב.

זבולון אורלב: אני פותח את ישיבת הוועדה בעניין כללי הקלות לחירש (הרשות השנייה לטלוויזיה ולרדיו) (תיקון), התשס"ג2002-.

זבולון אורלב: קיבלנו מהרשות השנייה בקשה לאשר כללי הקלות.

זבולון אורלב: החומר הגיע חתום בתוספת מכתב של מר מוסקו אלקלעי, מ"מ יו"ר מועצת הרשות השנייה לטלוויזיה ולרדיו.

אחיה קמארה: בשלב זה אני מבקש מיו"ר הוועדה להשתמש במיקרופון מיוחד שהבאתי לצורך כך, שיגביר את הקול ויאפשר לי להקשיב לדברים ביתר קלות.

זבולון אורלב: אני מבין שהכללים הללו צריכים להיות מאושרים על-ידי ועדת החינוך והתרבות מכוח חוק הרשות השנייה לטלוויזיה ולרדיו.

אתי בנדלר: אישור הוועדה הוא על-פי חוק הקלות לחירש, סעיף 2 לחוק.

זבולון אורלב: הכול היה שקט עד אמש; אז החל מחול שדים.

זבולון אורלב: התקשרו אליי כל מיני גורמים ברשות השנייה שלא אפרט מיהם כרגע.

זבולון אורלב: הם טענו שהכללים הללו במחלוקת בתוך הרשות השנייה.

זבולון אורלב: למשל, הדברים לא תואמו עם חברת החדשות – אמש היא ראתה את הכללים לראשונה.

זבולון אורלב: ומר אבי ניר, מנכ"ל "קשת", כתב במכתבו שיש הצעת חוק שעברה קריאה ראשונה בנושא זה.

זבולון אורלב: גם היועצת המשפטית של הוועדה הסבה את תשומת לבי לכך.

אתי בנדלר: נכון, זוהי הצעת חוק כתוביות ושפת סימנים בשידורי טלוויזיה.

אתי בנדלר: היא נדונה בוועדת העבודה, הרווחה והבריאות.

זבולון אורלב: זוהי הצעת חוק של חה"כ מרדכי משעני ואחרים.

זבולון אורלב: נדמה לי שגם ח"כ שאול יהלום הגיש הצעת חוק בנושא זה.

קריאה: נכון, היא עברה דיון מוקדם להכנה לקריאה ראשונה כדי לאחד את ההצעות.

זבולון אורלב: הצעת החוק של ח"כ משעני עברה קריאה ראשונה ביום 24 ביולי 2002.

זבולון אורלב: גם הצעת החוק של ח"כ יהלום נמצאת בוועדת העבודה, הרווחה והבריאות וכנראה רוצים לאחד ביניהן.

זבולון אורלב: אינני מכיר את הנושא.

אתי בנדלר: מכל מקום בסעיף 16 של הצעת החוק מציעים לבטל את חוק הקלות לחירש שאנו עומדים לדון בכללים לפיו.

מיטל דמארי: אני מבקשת להודיע שמנכ"ל הרשות השנייה בדרך, והוא מבקש להביע את עמדתו.

מיטל דמארי: הוא אמר שיגיע בתוך כמה דקות.

זבולון אורלב: אם יבוטל החוק גם הכללים שנשענים עליו יהיו בטלים.

זבולון אורלב: הנושא מאוד לא ברור לי.

זבולון אורלב: אם יתברר לי שבוועדת העבודה, הרווחה והבריאות עומדים לאשר את הצעת החוק בקריאה שנייה ושלישית בקרוב, הדיון כאן יתייתר כמובן.

זבולון אורלב: מישהו יכול לספר מה המצב בדיונים שם?

זהר קדמון: אני יודעת שבכוונת נציבות שוויון לאנשים עם מוגבלות לגרום לאישור החוק בסוף נובמבר, בגלל "יום החירש" או "יום הנכה" שמתקיים אז.

יהודית גידלי: אין בדיון נציג של נציבות שוויון לאנשים עם מוגבלות.

יהודית גידלי: ביקשתי במשרד המשפטים שיגיע נציג שלהם.

אתי בנדלר: לא הייתי שותפה לדיונים בוועדת העבודה, הרווחה והבריאות ואינני מכירה את הצעת החוק.

אתי בנדלר: נודע לי עליה כשהמתמחה שלי הניח אותה על שולחני לקראת הדיון.

אתי בנדלר: עיינתי בה הבוקר.

אתי בנדלר: בשורה האחרונה של דברי ההסבר נאמר כדלקמן: "רשות השידור מעריכה כי הצעת החוק כרוכה בעלות של כמה מיליוני שקלים חדשים בשנה ואילו משרד האוצר סבור כי אין להצעת החוק עלות תקציבית ישירה המושתתת על תקציב המדינה".

אתי בנדלר: כנראה יש מחשבות שניות בעניין זה, ואינני יודעת אם נציג האוצר נוכח היום בדיון.

זבולון אורלב: האוצר הוזמן לדיון.

אתי בנדלר: מכל מקום תקציבה של רשות השידור מבוסס על אגרה, כידוע.

אתי בנדלר: הכללים שנדונים כאן

אתי בנדלר: היום אינם נוגעים לרשות השידור; אך מאחר שאני מעריכה שמדובר בהצעת חוק תקציבית, נראה לי שהסיכויים שלה לעבור קטנים.

אתי בנדלר: נכון שמשרד האוצר כותב שאין עלות, אבל נראה מה יהיה הלאה.

זבולון אורלב: אני מבקש לברר את הנושא עם ח"כ פרץ, האחראי מטעם ועדת העבודה, הרווחה והבריאות על הנושא.

זהר קדמון: הצעת החוק שנדונה בוועדת העבודה, הרווחה והבריאות מסדירה את שידורי הערוץ השני וחברת החדשות בצורה מפורטת בהרבה מהכללים שמנסים להעביר כאן.

זהר קדמון: אנחנו נמצאים בדיונים מתקדמים מאוד בהצעת החוק.

זבולון אורלב: אז מדוע הרשות השנייה מגישה את הכללים?

זהר קדמון: אנחנו המומים.

זהר קדמון: זאת תחרות בחוק, זה לתקוע מקלות בגלגלים של החוק וסותר את מגמת החוק.

זהר קדמון: אילו הייתה לנו הזדמנות לדון בנושא מול הרשות השנייה, היינו אולי מבררים פרטים.

זהר קדמון: היה לנו שימוע בכתב בלבד ושם אמרנו שלא ייתכן שיתחרו בחוק.

זבולון אורלב: בשלב זה נכנס לדיון ח"כ פרץ.

זבולון אורלב: יש מדינת חלם בכנסת, ואני מודה לו על שהוא מצטרף לדיון כאן.

זבולון אורלב: נמסר לי שח"כ פרץ מטפל בוועדת העבודה, הרווחה והבריאות בהצעת חוק כתוביות ושפת סימנים בשידורי טלוויזיה.

זבולון אורלב: כתוב שם: "חוק הקלות לחירש בטל", אך הוא איננו בטל בינתיים, כי הצעת החוק עוד לא עברה בקריאה שנייה ושלישית.

זבולון אורלב: לפי החוק שעדיין קיים יש להגיש לוועדת החינוך והתרבות כללים להקלות חירשים.

זבולון אורלב: הרשות השנייה לטלוויזיה ולרדיו הגישה לנו את הכללים בשבוע שעבר.

יאיר פרץ: צריך לבדוק אם הכללים זהים למה שנדון בוועדת העבודה והרווחה.

זבולון אורלב: קבעתי ישיבה היום כדי לאשר את הכללים.

זבולון אורלב: אתמול התחיל רעש: אמרו שהתקנות הללו אינן עולות בקנה אחד עם הצעת החוק שבוועדת העבודה והרווחה.

זבולון אורלב: אם הצעת החוק תתקבל החוק בטל, והכללים נופלים: הכללים הרי נשענים על החוק.

זבולון אורלב: הכללים הם בתוקף סמכותה של הוועדה לפי סעיף 2 לחוק הקלות לחירש.

יאיר פרץ: הצעת החוק היא בהכנה לקריאה שנייה ושלישית והדיון בה נמצא בשלב מתקדם מאוד.

יאיר פרץ: עובדים עליה בצורה אינטנסיבית.

יאיר פרץ: אני מאמין באמונה שלמה שעוד במושב הזה נצליח להביא את ההצעה לקריאה שנייה ושלישית.

יאיר פרץ: כל כלי התקשורת משתפים פעולה בנושא.

יאיר פרץ: יש הסכמה של הממשלה, ועדת שרים תמכה בהצעת החוק.

אתי בנדלר: לא יטענו שזוהי הצעת חוק תקציבית?

יאיר פרץ: שר התקשורת הופיע כמה פעמים בדיוני הוועדה ותמך בהצעת החוק.

יאיר פרץ: אם הממשלה לא הייתה תומכת לא הייתי מקדם את הצעת החוק.

יאיר פרץ: היא נמצאת בשלבים מתקדמים מאוד.

יאיר פרץ: יש היום סיכומים בנוגע להדרגתיות של השינויים; העניין קשור שינויים הטכנולוגיים העתידיים.

אתי בנדלר: יש היום שלוש מערכות של כללים: כללי הקלות לחירש לעניין הרשות השנייה, כללי הקלות לחירש לעניין רשות השידור וכללי הקלות לחירש לעניין שידורי הכבלים והלוויין.

אתי בנדלר: ההצעה שלפנינו היא לתקן את הכללים בנוגע לרשות השנייה בלבד.

אתי בנדלר: ח"כ פרץ מציע שלא לדון בתיקון אלא להשאיר את המכסה כמות שהיא.

יאיר פרץ: נכון.

יאיר פרץ: אני מאמין שבמושב הזה הצעת החוק תעבור בקריאה שנייה ושלישית.

זבולון אורלב: בעצם איננו יודעים מה יקרה בעוד 48 שעות.

זבולון אורלב: כולנו יודעים מה המשמעות של העברת הצעת חוק בקריאה שנייה ושלישית.

זבולון אורלב: יש צורך בהצבעות בוועדה ובהצבעות במליאה.

זבולון אורלב: איננו יכולים לדעת בוודאות מה יקרה בהצבעות הללו.

זבולון אורלב: מול כל אלה יש כללים, שאינם תלויים בהצבעות במליאה אלא בהצבעות בוועדה בלבד.

זבולון אורלב: מדוע לא נאשר את הכללים?

זבולון אורלב: ממילא כשהצעת החוק תעבור הכללים יבוטלו, כי גם החוק יבוטל.

זבולון אורלב: אך חשוב שהדברים לא יסתרו אלה את אלה.

זבולון אורלב: צריך לוודא שיש הלימה בין הדברים.

יאיר פרץ: אינני יודע באילו כללים מדובר כאן.

יאיר פרץ: בדיונים בהצעת החוק עושים עבודה מקצועית ואינטנסיבית.

אחיה קמארה: היזמה של מועצת הרשות השנייה נועדה לתת פתרון כבר עכשיו למצב היום שהוא בלתי נסבל; אין כמעט כתוביות בטלוויזיה.

אחיה קמארה: ולכן אף שיש לנו הסתייגויות מהכללים כי לדעתנו הם צריכים להיות רחבים יותר, לדעתנו יש לאשר אותם כי תחולתם תהיה כבר מחר.

אחיה קמארה: הצעת החוק, גם אם תעבור בחודשיים הקרובים, מתארת מדרג: בכל שנה יש תוספת של אחוזים למכסת השידורים שיהיו בהם כתוביות.

אחיה קמארה: אם הצעת החוק תעבור הכללים הללו לא יבוטלו, אלא יתחילו לפעול מנקודת המוצא שתיקבע בכללים.

אחיה קמארה: נכון שהכללים יתבטלו אחרי שהצעת החוק תעבור, אך מבחינה מעשית יתחילו מהנקודה של היום.

אחיה קמארה: הרי לא נחזור לאחור: אם הכללים קובעים שרבע מהתכניות המוקלטות יהיו עם כתוביות החוק לא יחזור לאפס כתוביות.

זבולון אורלב: לפי החוק היבש, האות הכתובה – אפשר לחזור לאחור.

זבולון אורלב: צריך לדאוג שבהצעת החוק ההתחלה של ההדרגתיות לא תהיה פחותה מהמציאות הקיימת היום.

אחיה קמארה: זה מה שכתוב בהצעת החוק היום.

אחיה קמארה: לכן הכללים יקבעו רף גבוה יותר.

יאיר פרץ: יש שיתוף פעולה מרבי של כל הצדדים בנושא, ואני שומע זאת גם מהיועצת המשפטית של ועדת העבודה, הרווחה והבריאות וגם מהיועץ המשפטי של ועדת השרים.

יאיר פרץ: יש כמובן לוח זמנים מסודר לדיון בהצעת החוק.

יאיר פרץ: אני יכול לבדוק את המועדים במזכירות הוועדה.

יאיר פרץ: מציע הצעת החוק בהחלט דואג לקדם אותה.

זבולון אורלב: אשמע כעת את מר אלקלעי, מ"מ יו"ר מועצת הרשות השנייה.

זבולון אורלב: הואיל ומר אלקלעי הוא גם אמן ושחקן והגיע כעת לישיבה אני מבקש לומר לו שבתחילת הדיון היה כאן תאטרון אבסורד: מצד אחד מטפלים בהצעת חוק כוללת ומקיפה ומצד אחר מגישים כללים שאין להם קשר להצעת החוק.

זבולון אורלב: יתר על כן גופים שונים ברשות השנייה לטלוויזיה ולרדיו טרחו להתקשר אליי ולומר לי שהכללים אינם מתואמים בתוך הרשות השנייה.

מוסקו אלקלעי: אתחיל בסוף.

מוסקו אלקלעי: המסמך שעל שולחן הוועדה, כללים להקלות לחירש, הוא תוצאה של דיונים של שנתיים עם הארגונים המטפלים בכבדי השמיעה ועם הזכיינים של הערוץ השני.

זהר קדמון: לא היה אפילו דיון אחד.

מוסקו אלקלעי: אני אומר את מה שאני יודע.

מוסקו אלקלעי: היו רומנים בהמשכים שקיבלנו משלושת הזכיינים.

מוסקו אלקלעי: כדרך הטבע הם מתנגדים לכל דבר שעולה כסף.

מוסקו אלקלעי: זה ברור.

מוסקו אלקלעי: בשלב זה מצטרף מנכ"ל הרשות השנייה לטלוויזיה ולרדיו לדיון.

זבולון אורלב: בחברת החדשות טוענים שלא התקיים שום דיון עמם.

מוסקו אלקלעי: אסור לומר את מילת שלוש האותיות, אך זה לא אמת.

מוסקו אלקלעי: אני יכול להמציא לוועדה את הפרוטוקולים של הישיבות, חלק מהם מוקלטים כפי שהרבה דיונים מוקלטים.

זהר קדמון: אף לא דיון אחד.

מוסקו אלקלעי: קל מאוד לכתוב חוק שיענה על דרישות הכלל אך קשה מאוד לבצע אותו.

מוסקו אלקלעי: נועצנו עם מומחים בנושא, והוחלט שאלה הכללים הנכונים.

זבולון אורלב: אם כן מר אלקלעי אומר שבמשך שנתיים היו התייעצויות עם הגופים; הוא גם אומר שעל-פי השקפתו הצעת החוק עמדה לנגד עיניה של הרשות השנייה לטלוויזיה ולרדיו כשהכינה את הכללים.

זבולון אורלב: הכללים אינם סותרים את הצעת החוק, אלא מהווים שלב מתקדם לקראת השלמת הצעת החוק.

מוסקו אלקלעי: נכון.

מוסקו אלקלעי: נוסף על כך שקלנו בכובד ראש את האפשרות של שידור דיגיטלי.

מוסקו אלקלעי: אין ספק, ברגע שהטכנולוגיה תיכנס לשוק יהיה קל יותר לאדם ללחוץ על כפתור ולקבל את הכתוביות.

יאיר פרץ: יש כלל תלמודי שמתאים לדברי מר אלקלעי בנוגע למילת שלוש האותיות:

יאיר פרץ: לעולם אל יוציא אדם דבר מגונה מפיו שהרי עיקם הכתוב שמונה אותיות שנאמר 'מן הבהמה הטהורה ומן הבהמה אשר איננה טהורה' ".

זבולון אורלב: ועוד אמרו חכמינו: "לעולם לא יהיה אדם סוחר בפרתו של חברו".

מוטי שקלאר: לאור אי-הבהירות שקיימת היום: הליך חקיקה שלא נסתיים, כללים שכבר מגובשים וסיכוי לפתרון טכנולוגי – אני מציע להמתין.

מוטי שקלאר: אינני יודע כמה זמן נדרש לכך.

מוטי שקלאר: חבל להריץ הליך חקיקה ולקבל גם את הכללים.

זבולון אורלב: אך מר אלקלעי אומר שהכללים אינם סותרים את הצעת החוק אלא אפילו מקדמים אותה לקראת השלמה.

זבולון אורלב: אם כן, מדוע לא לאשר?

מוטי שקלאר: יש הלימה בין הצעת החוק לבין הכללים.

מוטי שקלאר: אך למה אצה הדרך?

זבולון אורלב: יש ציבור שמרגיש לא טוב עם העובדה שלא מטפלים בצרכים שלו.

זבולון אורלב: אנחנו הסנגורים של הציבור הזה.

מוטי שקלאר: אם כן צריך לפעול בצורה מודולרית.

מוטי שקלאר: אפשר להתחיל בתהליך מסוים של מימוש חלק מהכללים.

יאיר פרץ: אני חוזר על דבריי:

יאיר פרץ: אם נקבל כעת חלק מהכללים או את כולם, כל הנוכחים כאן ירגישו פטורים מלהתקדם בהצעת החוק.

יאיר פרץ: זה יעצור גם את הממשלה – וכרגע יש נכונות מצדה לפעול.

יאיר פרץ: אני מאמין שבתוך פרק זמן קצר מאוד נשלים את הצעת החוק.

זבולון אורלב: אפשר לאשר את הצעת החוק בתוך חודש?

יאיר פרץ: אפשר.

חיימון גולדברג: אני סמנכ"ל "טלעד".

חיימון גולדברג: לא בכדי מר קמארה לא קופץ כאן כמו שהוא קפץ בישיבות הקודמות.

חיימון גולדברג: החוק הראשי שמוביל ח"כ פרץ בחצי השנה האחרונה מורכב מאוד.

חיימון גולדברג: הוא נותן מענה כולל למצב שאנחנו, הגופים המשדרים, נמצאים בו היום.

חיימון גולדברג: ח"כ פרץ קיבל את התמיכה המלאה של כל הגופים המשדרים – מי שצריכים ליישם בסופו של דבר את הצעת החוק ולשתול את הכתוביות.

חיימון גולדברג: הצעת החוק מסדרת גם את הנושא הטכנולוגי וגם את ההדרגתיות בתהליך בשנים הקרובות.

חיימון גולדברג: איננו מבינים מדוע הרשות השנייה לטלוויזיה ולרדיו קופצת עכשיו.

חיימון גולדברג: בתחילה התנגדנו לדרישות.

חיימון גולדברג: אחרי כן קיבלו את רוב הטענות הטכנולוגיות שלנו ואנחנו קיבלנו כמעט את מלוא הבקשות בנוגע לז'נרים השונים, לחדשות וכולי.

חיימון גולדברג: ולכן הבקשה לאשר את הכללים לא ברורה לי.

מוסקו אלקלעי: אני מפנה לסעיף 3(ג).

חיימון גולדברג: הסעיף הזה נוגע לחדשות, אל תבלבל.

חיימון גולדברג: אנחנו מבקשים לדחות את הדיון כאן עד למיצוי הצעת החוק והגעתה לקריאה שנייה ושלישית.

חיימון גולדברג: אני לא יודע כמה זמן יידרש לכך, אתם המחוקקים.

זהר קדמון: יידרשו לכך שבועיים.

מוסקו אלקלעי: הם רוצים לדחות בעוד שנתיים עד שייגמר הזיכיון.

מוסקו אלקלעי: זאת הכוונה.

חיימון גולדברג: מר אלקלעי, אתם לא הייתם בדיונים הקודמים ואני לא מבין מה אתם קופצים עכשיו.

זבולון אורלב: מר אלקלעי, אתם משתתפים בדיונים של ועדת העבודה, הרווחה והבריאות בחוק הזה?

מוסקו אלקלעי: אני לא השתתפתי, המחלקה המשפטית השתתפה, כן.

זבולון אורלב: הבאתם לתשומת לבו של הגוף שדן בנושא שיש הצעת חוק?

מיטל דמארי: ועדת התלונות לחירש הייתה ערה להצעת החוק, ודאי שהיא לא נעלמה מעיניה.

זבולון אורלב: אז מה ההסבר לכך שכל מיני נושאים שנדונים בהצעת החוק אינם באים לידי ביטוי בכללים?

מיטל דמארי: יש התייחסות לשיטה הדיגיטלית בסעיף 3(ג).

זבולון אורלב: הוא נוגע לחדשות בלבד.

ישגב נקדימון: קיבלנו טיוטת כללים כדי שניתן לה את הערותינו.

ישגב נקדימון: נתנו הערות מפורטות לטיוטה.

ישגב נקדימון: החדשות הן תחום נפרד ומיוחד, שונה משאר השידורים.

ישגב נקדימון: יש לנו קשיים פרקטיים בנושא הכתוביות: חלק גדול מהתכנים ומהטקסטים נקבעים ממש בסמוך לשידור.

ישגב נקדימון: חלק מהדברים מוכנים במהלך השידור עצמו.

ישגב נקדימון: תרגום מראש הוא בעייתי מאוד ומצריך למידה ומציאת פתרונות.

ישגב נקדימון: בדיונים על הצעת החוק אנחנו מביאים בפני הגורמים המטפלים את הבעיות הללו ומקווים למצוא להם פתרונות.

ישגב נקדימון: אך לפתע ניחתת עלינו טיוטה של כללים שלפיה שליש מהכתבות צריכות להיות עם כתוביות – וזאת מיד עם כניסתם לתוקף.

ישגב נקדימון: והם יכולים להיכנס לתוקף כבר בימים הקרובים באופן תאורטי.

ישגב נקדימון: איננו ערוכים לכך.

ישגב נקדימון: רוצים להעמיד אותנו במצב שלא נוכל לקיים את הכללים.

זבולון אורלב: בכל מקרה אין טענה ששליש מהחדשות הן ספונטניות.

ישגב נקדימון: אי-אפשר לקבוע את המכסות מראש.

ישגב נקדימון: יש ימים שאפשר לתת כתוביות לשליש מהכתבות ויש ימים שזה בלתי אפשרי.

ישגב נקדימון: אך כאן יש קביעה גורפת.

ישגב נקדימון: אתמול למשל היה פיגוע, חצי מהמהדורה השתנתה לקראת השידור.

ישגב נקדימון: לא תמיד אפשר לעמוד במכסה גורפת כזאת.

זבולון אורלב: אם כן גם שם הדבר יארך עוד חודשים.

ישגב נקדימון: לא, אני מקווה להגיע להסכמות בזמן הקרוב.

זבולון אורלב: אני נתקל לראשונה במצב כזה, אני תמיד אומר שלתאטרון האבסורד יש גבול, אבל בכל פעם הגבול זז.

זבולון אורלב: אני מרגיש בזבוז זמן לדבר על הכללים הללו.

זבולון אורלב: ואולם מאחר שאני מכיר את הליכי החקיקה, ברור לי שוועדת העבודה, הרווחה והבריאות לא תסיים במהרה את הצעת החוק.

זבולון אורלב: אני מציע להקציב חודש ימים ובמהלכו הרשות השנייה תקיים שימוע ותדבר עם כל הגופים במקום להתכתב עמם.

זבולון אורלב: הכול מתוך ידיעה שאם בתוך חודש ימים ועדת העבודה, הרווחה והבריאות לא תאשר את הצעת החוק לקריאה שנייה ושלישית אנחנו נאשר את הכללים.

זבולון אורלב: אני מודאג מהמצב הפוליטי הלא יציב ואני חושש מאוד שהכנסת הזאת תסיים את עבודתה בתוך זמן קצר.

אתי בנדלר: הכללים לפחות צריכים להיות שלב מסוים לקראת הצעת החוק.

זבולון אורלב: נכון.

זבולון אורלב: עו"ד אתי בנדלר מכירה את הכללים שנדונים כאן

זבולון אורלב: אך היא אינה מכירה את הדיונים בהצעת החוק בוועדת העבודה, הרווחה והבריאות.

זבולון אורלב: היועצת המשפטית של ועדת העבודה, הרווחה והבריאות ודאי מכירה את הצעת החוק אך לא את הכללים.

זבולון אורלב: גם בכנסת יש לבדוק את הדברים.

זבולון אורלב: אינני רוצה שציבור כבדי השמיעה והחירשים ייפלו קרבן לאי-סדר בהליכי החקיקה.

זהר קדמון: אני מבקשת שיו"ר הוועדה יבקש מהרשות השנייה לכנס פורום טכנולוגי.

זהר קדמון: זה זמן מה אנחנו מבקשים שיכונס פורום כזה כדי לבקש פתרונות מעשיים.

זהר קדמון: זה גם יעזור לנו להציג חזית אחידה והגיונית בהליכי החקיקה.

זהר קדמון: נוכל להגדיר בדיוק מה נדרש לנו.

זהר קדמון: הפורום הטכנולוגי יוכל לבדוק מה אפשר לעשות בתוך זמן קצר, מה אפשר לעשות בעתיד הרחוק יותר ואיזו זיקה יש בין הטכנולוגיה למכסות שרוצים לקבוע – כי ככל שהמכסות גדולות יותר הבחירה צריכה להיות אינטראקטיבית יותר מבחינת הצופה.

זהר קדמון: יש לדון בכל אלה, וכמובן גם בעלויות הטכנולוגיות.

זהר קדמון: כך כל הדברים יוכלו לקבל פתרון במסגרת הכללים.

זהר קדמון: כרגע הכללים מתעלמים מהנושא וקובעים כתוביות בהיקף של 50% מהתכניות; לפי מה שקבוע כרגע הן יהיו גלויות לכלל הציבור.

מוסקו אלקלעי: אני חושב שלכל מה שנאמר כאן יש משקל.

מוסקו אלקלעי: חשוב שבפרוטוקול תהיה השתקפות של האמת.

זבולון אורלב: האמת כפי שהיא נראית לך, מר אלקלעי.

מוסקו אלקלעי: האמת כפי שהיא, מבחינה אובייקטיבית, על סמך מסמכים.

מוסקו אלקלעי: עם חברת החדשות לבד ישבנו לפחות עשר פעמים.

מוסקו אלקלעי: ישבנו עם מר שלום קיטל, שמשמש מנכ"ל חברת החדשות.

מוסקו אלקלעי: באנו לבקר בזמן אמת בחברת החדשות בנווה אילן, ראינו כיצד מקלידים את הכתוביות בטכנולוגיה העכשווית.

מוסקו אלקלעי: בדקנו את זה גם בתכנית "שש עם" וגם במהדורה המרכזית בערב.

מוסקו אלקלעי: שכנענו את המנכ"ל שלפחות כתבה אחת במהדורה המרכזית תקבל כתוביות בשנה הראשונה.

מוסקו אלקלעי: וביומן השבוע בערב שבת יהיו כתוביות לכתבות המוקלטות.

מוסקו אלקלעי: יש הסכמה לכך של מר שלום קיטל, אך זה לא מתבצע.

זבולון אורלב: אני מקבל את הדברים.

זבולון אורלב: אין לי סיבה לערער עליהם.

זבולון אורלב: נקודת התורפה היא הצעת החוק.

זבולון אורלב: מר אלקלעי לא שכנע אותי שהכללים הם שלב כלשהו בדרך למה שנקבע בחוק.

רוני ניניו: אני מנהל הדרמה של "קשת".

רוני ניניו: לדעתי במהלך החודש עד לדיון הבא יש לפתור את העניין הטכנולוגי והאינטראקטיבי.

רוני ניניו: אני מדבר כבמאי יוצר.

רוני ניניו: ברגע שיש הוראה גורפת שלחצי מהשידורים יוספו כתוביות בעברית, הסרט, הדרמה, הסרט הדוקומנטרי וכולי מקבלים פן ויזואלי: משפט מודפס.

רוני ניניו: זה לא חלק מהיצירה.

רוני ניניו: כמובן, לכתוביות יש מטרה: שאנשים שאינם שומעים יוכלו לדעת במה מדובר; אבל לדעתי לקהל השומע צריכה להיות הזכות לצפות ביצירה בלי הכתוביות.

רוני ניניו: לדעתי יש פגיעה ביצירה האמנותית.

רוני ניניו: כשהבמאי מתכנן סצנה, הוא לא מתכנן מראש שיראו גם כתוביות בסצנה.

זבולון אורלב: למה אי-אפשר לתכנן זאת?

זבולון אורלב: מדוע שהבמאי לא יביא בחשבון שהיצירה תהיה עם כתוביות?

רוני ניניו: אבל הקהל השומע לא צריך לקרוא מה האנשים מדברים.

רוני ניניו: זה לא חלק טבעי מהתקדמות דרמטית.

זבולון אורלב: החברה צריכה לדעת שיש בתוכה ציבור שאינו שומע.

זבולון אורלב: זה חלק מהחיים.

זבולון אורלב: אמנם הקהל השומע לא צריך את הכתובית, אבל הוא יחיה אתה כי יש ציבור אחר.

זבולון אורלב: הרבה דברים מפריעים לי בחברה, אבל אני חי אתם, כי אני חלק מהחברה.

רוני ניניו: אם יש דרך טכנולוגית שתאפשר לצופה לבחור לראות את השורה או לבחור שלא לראות אותה – אני מבקש לקדם זאת.

רוני ניניו: אני מבקש לקדם את המצע הטכנולוגי.

זבולון אורלב: ועד שהמצע הטכנולוגי הזה לא יפעל לא יהיו כתוביות?

מוסקו אלקלעי: כן, הם אומרים שלא יהיו כתוביות.

מוסקו אלקלעי: יש גבול.

רוני ניניו: אני לא אומר זאת.

רוני ניניו: אך יש להביא נקודה זו בחשבון.

רוני ניניו: ואין לטעון כעת שחצי מהתכניות ילוו בכתוביות.

רוני ניניו: זאת החלטה גורפת בשלב זה.

רוני ניניו: אני לא יודע מה המכסה הנכונה, יש לדון בכך.

אחיה קמארה: אני מבקש לחזור על כמה מהדברים שנאמרו בוועדת העבודה, הרווחה והבריאות וחשוב שייאמרו גם כאן.

אחיה קמארה: בישראל יש 600,000 אנשים כבדי שמיעה – 10% מהאוכלוסייה.

אחיה קמארה: לאנשים הללו יש קושי לראות טלוויזיה והם מנותקים ממה שקורה במדינת ישראל.

אחיה קמארה: אני יכול לדקלם את "סיינפלד" נהדר אבל לא אדע כלום על תכניות שמופקות בארץ.

אחיה קמארה: נכון שאיננו מסכימים עם הכללים המוצעים, אבל יש בהם ניסיון לפתור באופן חלקי את הבעיה שלנו – את הניתוק שלנו ממה שקורה במדינה.

אחיה קמארה: הזכיינים מבקשים לדחות את יישום הכללים, בצדק מבחינתם, וכך הם עושים כל הזמן.

אחיה קמארה: העניין הטכנולוגי הוא נכון, אבל כרגע הוא אינו אפשרי.

אחיה קמארה: אז מה, נחכה עוד ארבע שנים?

אחיה קמארה: אנחנו רוצים כתוביות עכשיו.

אחיה קמארה: אני מבקש להציג אילו תכניות ילוו בכתוביות היום, יום שני: בשעה 06:39 "רגע עם גפני" – אף אחד לא שמע על זה; בשעה 11:53 "מדברים על זה" עם לבנה חכים; בשעה 13:51 "רגע עם גפני"; בשעה 01:45 לפנות בוקר "החדר" בהנחיית רות קלדרון – כמובן, כל כבדי השמיעה יושבים בשעה זו וצופים בתכנית; בשעה 03:57 "רבקה מיכאלי".

זהר קדמון: אנחנו לא מתרצים תירוצים.

זהר קדמון: היינו בעד הצעת החוק ואנחנו עדיין תומכים בה.

זהר קדמון: אנחנו אלה שמקדמים אותה, שיוזמים את כל המפגשים.

זהר קדמון: אנחנו היינו מי שניסו להיפגש עם הרשות השנייה כדי להסדיר את הכללים.

זהר קדמון: איננו מנסים לדחות דבר.

זבולון אורלב: לי למשל אין כבלים דיגיטליים.

זהר קדמון: על-פי ההצעה שלנו הכתוביות לחירשים יהיו בשורת המידע הזאת.

זהר קדמון: בשלב הראשון הכתוביות יהיו זמינות למנויים הדיגיטליים של הכבלים ושל הלוויין.

זהר קדמון: יוצאים מתוך הנחה שהכבלים והלוויין נמצאים ב85%- או ב90%- מבתי האב בישראל, כולל בתיהם של החירשים.

זהר קדמון: נכון שיש להסב את הכבלים לכבלים דיגיטליים וייתכן שהמדינה אפילו תסכים לסבסד את המעבר הזה.

זהר קדמון: ואגב, הייתה לכך אוזן קשבת בנציבות שוויון לאנשים עם מוגבלויות.

מוסקו אלקלעי: משרד האוצר ישמח מאוד.

זהר קדמון: יש לנושא פתרונות ברמה המיידית ולכן חשוב לנו שהפורום הטכנולוגי יתכנס.

זהר קדמון: בטווח הרחוק יותר הטלוויזיה תהיה טלוויזיה אינטראקטיבית לחלוטין, השידור הארצי יהיה שידור אינטראקטיבי וכל מי שקולט את הערוץ השני בביתו, גם לא דרך כבלים או לוויין, יוכל ליהנות מהכתוביות.

זבולון אורלב: גם לפי הגישה הזאת מישהו צריך לתמלל את הכתבות.

זהר קדמון: אנחנו תומכים בכך.

זבולון אורלב: הבעיה היחידה היא הבעיה הטכנולוגית והחשש לפגוע ביצירה העברית חס וחלילה?

זהר קדמון: לא.

זהר קדמון: מדובר בהדרגתיות, והיא ההדרגתיות המצויה בהצעת החוק.

זהר קדמון: לפי הצעת החוק מיום 1 בינואר 2003 תעלה המכסה לשידורים עם כתוביות מ25%- ל35%-.

זהר קדמון: יש שלבים נוספים בהמשך.

זהר קדמון: אך הכללים מיד קובעים 50%.

מוסקו אלקלעי: אך לא בחדשות.

זבולון אורלב: מר אלקלעי אמר שהכללים הם שלב לפני החוק אך עו"ד נקדימון אומרת שזה לא המצב.

זבולון אורלב: לפי הכללים המכסה תהיה 50% לא בחדשות אך לפי הצעת החוק ביום 1 בינואר 2003 המכסה תהיה 35%.

מוסקו אלקלעי: אך לעומת זאת בשנת 2007 כל מה שעל המרקע – חי ומוקלט – יהיה בכתוביות.

מוסקו אלקלעי: ואילו לפי הכללים גם בשנת 2007 רק 50% יהיה בכתוביות.

רוני ניניו: הסכמנו למה שנקבע בהצעת החוק.

זבולון אורלב: אני מציע לפעול בהלימה עם הצעת החוק.

זבולון אורלב: אם הייתה הסכמה למדרג בוועדת העבודה, הרווחה והבריאות – צריך להשאיר אותו.

זבולון אורלב: אנחנו מקדמים את הכללים רק כרשת ביטחון למקרה שהצעת החוק לא תעבור.

זבולון אורלב: כמו שאמר מר קמארה הכללים נכנסים מיד, אך הצעת החוק – איננו יודעים מתי תעבור בקריאה שנייה ושלישית.

אתי בנדלר: אינני בטוחה בכך.

אתי בנדלר: החוק חל גם על רשות השידור וגם על שידורי הכבלים והלוויין ואילו הכללים הללו הם רק לרשות השנייה לטלוויזיה ולרדיו.

זהר קדמון: לדעתי הגופים האחרים הפסיקו לטפל בכללים שלהם מרגע שהחלו לדון בהצעת החוק.

זבולון אורלב: אך מאחר שלוועדה יש סמכות להחיל את הכללים על כולם – אולי נעשה זאת, אינני יודע.

אתי בנדלר: הוועדה יכולה לאשר כללים אך לא לקבוע אותם.

ישגב נקדימון: אין הסכמות בנוגע לחברת החדשות, גם לא בהליכי החקיקה הראשית.

זבולון אורלב: זה פועל נגדך, עו"ד נקדימון.

זבולון אורלב: זה מאמת את החשד שעלה בדבריו של מר אלקלעי שהצעת החוק תארך עוד זמן רב.

זבולון אורלב: ואני אגב חושב שמר אלקלעי צודק.

ישגב נקדימון: ייתכן.

ישגב נקדימון: את הסוגיה הזאת צריך להסדיר.

ישגב נקדימון: אני מקווה שנגיע להסכמות בזמן הקרוב.

זבולון אורלב: אני אקבע את הזמן.

ישגב נקדימון: אני מבקש להתייחס לדברי מר אלקלעי, כדי שהדברים יופיעו בפרוטוקול: מר אלקלעי אישר את מה שאמרנו – שמר קיטל הסכים לתרגום כתבה אחת.

ישגב נקדימון: זה המצב בפועל.

ישגב נקדימון: הכללים מחייבים אותנו לעלות למכסה של שליש כבר עכשיו, ובעוד שנה המכסה תעלה בעוד שליש.

ישגב נקדימון: זה מה שכתוב בכללים.

ישגב נקדימון: אני מפנה לסעיף 3(ז)(1) לכללים: "במהדורת חדשות מרכזית יומית בכל אחד מימי השבוע ילוו בכתוביות בשפה העברית החל ביום תחילתם של כללים אלה שליש מהכתבות".

ישגב נקדימון: הייתה הסכמה לכתבה אחת.

זבולון אורלב: תודה.

זבולון אורלב: הוועדה מבקשת ממועצת הרשות השנייה לטלוויזיה ולרדיו לבוא בדברים עם הגופים הרלוונטיים, בהתחשב במה שנאמר כאן היום, כדי להציע כללים שיעלו בקנה אחד עם ההסכמות שכבר הושגו במסגרת הכנת החוק לקריאה שנייה ושלישית ולהגישם לוועדה בתוך חודש ימים.

זבולון אורלב: אם בתוך חודש ימים לא תשלים ועדת העבודה, הרווחה והבריאות את הכנת החוק לקריאה שנייה ושלישית, נתכנס כאן במטרה לאשר את הכללים כחלק משתלב בהכנת החוק.

זבולון אורלב: כאמור אנחנו נשקול זאת, זה לא דבר מחייב.

זבולון אורלב: במהלך החודש הזה אני גם מבקש מהייעוץ המשפטי של הכנסת לבדוק את התיאום בין הכללים לבין הצעת החוק.

אתי בנדלר: מר שקלאר הכין טבלה מעודכנת ובה השוואה כזאת.

זבולון אורלב: המטרה היא להתיישר עם ההסכמות שהושגו בדיונים בהצעת החוק.

רוני ניניו: ברור, הנושא הטכנולוגי הוא רק שיקול, זה הכול.

זבולון אורלב: אני מוכן לסייע לזכיינים בקידום הנושא הטכנולוגי ולכן אני מבקש שהרשות השנייה לרדיו ולטלוויזיה תקשיב לדברים שנאמרים בנושא זה.

זבולון אורלב: לישיבה הבאה אני מבקש להזמין גם נציגים של רשות השידור ושל מועצת הכבלים והלוויין ולהביא לידיעת שני הגורמים הללו שאנחנו עומדים לדון בכללים.

ניר פלג: אני נציג של רשות השידור.

יהודית גידלי: נוכח כאן גם נציג של המועצה לשידורי כבלים ולוויין, עו"ד יהב דרורי.

זבולון אורלב: אם כן לפני סיום הישיבה אני מבקש לשמוע איפה עומדים הכללים של שני הגופים הללו.

זבולון אורלב: הרשות השנייה, שהיא ציבורית-מסחרית, מתקדמת יותר מרשות השידור, שלכאורה אמורה להיות לה מחויבות עמוקה יותר לציבור.

ניר פלג: לא ידוע לי שיש כללים חדשים בהליכי הכנה, ואחת הסיבות היא שרק היום מונה יו"ר חדש לוועד המנהל של רשות השידור.

זבולון אורלב: זה לא מעניין אותנו.

זבולון אורלב: זה לא תירוץ.

אחיה קמארה: אני מבקש להעיר שהיום רשות השידור לא עומדת בחוק.

אתי בנדלר: אני מבקשת להפנות את תשומת הלב לכך שבהתאם לכללים הקיימים, שנכנסו לתוקף ב1- במאי 1995, "בתום שנה מיום תחילתם ישוב הוועד המנהל ויתייעץ עם ארגוני החירשים בכל הנוגע לכללים ויביא לאישור השר והוועדה את מסקנות ההתייעצות".

אתי בנדלר: הוראה דומה קיימת גם בכללים של הגופים האחרים, לדעתי.

אתי בנדלר: נדמה לי ששום ארגון לא עמד בהוראה הזאת, גם לא רשות השידור.

אתי בנדלר: יש חובה לעדכן את הכללים.

זבולון אורלב: לקראת הישיבה הבאה שתתקיים בעוד חודש עד חמישה שבועות אנחנו תובעים מהגורמים הללו להביא לנו עדכון של הכללים, מאחר שהפעם האחרונה שהכללים נדונו הייתה בשנת 1995.

זבולון אורלב: זה היסטוריה, עברו מאז שבע שנים, זה לא עולה על הדעת.

זבולון אורלב: אנחנו תובעים שהכללים יובאו לוועדה בתוך חמישה שבועות.

זבולון אורלב: אפשר לעמוד בקשר עם הרשות השנייה לטלוויזיה ולרדיו כדי שתהיה הלימה מסוימת בין הכללים.

יהב דרורי: המועצה לשידורי כבלים ולוויין קיימה שימוע בנושא, מול בעלי הרישיונות.

יהב דרורי: קיבלנו טיוטה של כללים והקפאנו את הדברים כי התחשבנו בחקיקה שמתבצעת.

זבולון אורלב: בסדר, אמרנו היום מה הכיוון שלנו:

זבולון אורלב: אנחנו דורשים שבתוך חודש ימים תומצא טיוטה של כללים שעולה בקנה אחד עם ההסכמה.

זבולון אורלב: אני מציע שוב לרשות השידור לעמוד בקשר עם המועצה לשידורי כבלים ולוויין ועם הרשות השנייה לטלוויזיה ולרדיו כדי שיהיה תיאום.

זבולון אורלב: אני מייעץ גם ליועצים המשפטיים של הכבלים ושל הרשות השנייה לטלוויזיה ולרדיו להחליף ביניהם טיוטות.

זבולון אורלב: אי-אפשר לשגע את החירשים וליצור כללים שונים לכל גורם.

זבולון אורלב: חשוב לגבש כללים שווים.

דליה ברונשטיין: גם אני מרשות השידור.

דליה ברונשטיין: החל בתחילת אוקטובר אנחנו משדרים מדי שעה החל בשעה 16:00 מבזקי חדשות מלווים בכתוביות.

דליה ברונשטיין: זה דבר חדש ורציתי להביא זאת לידיעת הוועדה.

זבולון אורלב: יחד עם זאת אני חוזר על מה שנאמר קודם:

זבולון אורלב: לדעתנו רשות השידור אינה מקפידה לבצע את החוק ככתבו וכלשונו.

נטע דגן: אולי נוכל לבקש בעיקר מרשות השידור מידע על התכניות שבהן משודרות כתוביות?

נטע דגן: נדמה לי שלא עומדים בדרישות.

זבולון אורלב: נתרכז כעת בעניינים אחרים.

זבולון אורלב: מה בנוגע לטלוויזיה החינוכית?

זבולון אורלב: אין כאן נציג מטעמה?

זבולון אורלב: שרת החינוך הצליחה כבר לסגור אותה?

אחיה קמארה: עד כמה שאני זוכר הכללים של הטלוויזיה החינוכית הם הטובים ביותר מבחינתנו: 40% מהשידורים מלווים בכתוביות.

זבולון אורלב: יש למישהו הערות לסיכום כאן?

זבולון אורלב: אין הערות.

זבולון אורלב: אם כן ההחלטה מוסכמת, וזה בוודאי טוב.

זבולון אורלב: תודה לכולם.